Opplysninger til VG: Tonje Brenna ligger an til å bli ny arbeidsminister
Det er planlagt endringer i Støre-regjeringen, får VG opplyst – og Tonje Brenna er tiltenkt en ny rolle.  Etter et turbulent politisk halvår går det mot bytter i statsrådkabalen: Det blir statsminister Jonas Gahr Støres (Ap) første planlagte utskiftninger, etter at han flere ganger har måtte bytte ut statsråder, som følge av hendelser de har vært involvert i.  Flere kilder sier til VG at Ap-nestleder Tonje Brenna ligger an til å bytte post fra kunnskapsminister til arbeidsminister. I dag er det Marte Mjøs Persen som er arbeidsminister.  Brenna deltok denne uken i en debatt på Politisk kvarter på NRK om nettopp arbeidspolitikk, og tok et oppgjør med venstresidens fokus på størrelsen på ytelser, heller enn hvordan få flere i arbeid. Hun er også nylig utpekt til den viktige posisjonen som leder av programkomiteen i Ap, som skal meisle ut den politiske kursen før stortingsvalget om to år. Viktig statsrådspost Arbeidspolitikk er et av Arbeiderpartiets viktigste enkeltområder. Med Brenna ved posten, vil den igjen bli bekledd av en politiker i Aps ledelse - slik den også var da Støre først lagde sin regjering i 2021. Da hadde daværende Ap-nestleder Hadia Tajik posisjonen - frem til hun gikk av etter at VG avslørte hvordan hun i 2006 fikk skattefri pendlerbolig basert på en leiekontrakt hun aldri tok i bruk.  VGs opplysninger om forestående personbytter, er basert på ny informasjon denne uken. Men kildene sier at man alltid må ta høyde for at det kan skje endringer, som gjør at forutsetningene endres: Spesielt hvis det dreier seg om en større kabal, kan både geografi og kjønn, endre kabalen. Når Støre først foretar endringer i regjeringen, er det ventet at det blir flere statsrådskifter. Når statsrådsendringene skjer, er usikkert, men det blir antydet i løpet av noen uker eller senere i høst. VG har fanget opp at det kan være aktuelt at den andre nestlederen, Jan Christian Vestre, også skal skifte beite, for å høste erfaring innenfor andre områder enn næringspolitikk. Men det er ikke så mange posisjoner som vil gi opprykk for en som allerede er næringsminister. Mest Støre-lojale Samferdselsminister Jon-Ivar Nygård (Ap) blir også nevnt som en som kan miste sin nåværende statsrådsjobb. Det blir trukket frem to argumenter imot: Han er en av de mest Støre-lojale i regjering og han var varmt ønsket av nettopp Støre da han ble minister. Tidligere har flere medier, VG inkludert, skrevet at både partisekretær Kjersti Stenseng og avgående byrådsleder i Oslo, Raymond Johansen, kan være aktuelle som statsråder – i tillegg til Stavangers avtroppende ordfører Kari Nessa Nordtun. Etter det VG får opplyst, skal særlig Stenseng og Nordtun være mindre aktuelle nå.  Dette er statsrådene som har måttet forlate Støre-regjeringen til nå:
Tonje Brenna ligger an til å bytte statsrådspost fra kunnskapsminister til arbeidsminister.  Statsrådsendringer forventes i løpet av noen uker eller senere i høst.